"Siuru", 1917 ülemises reas vasakult esimene Peet Aren

**Peet Aren** (29. juuni 1889 Odiste küla, Võisiku vald, Viljandimaa – 26. jaanuar 1970 New York) oli eesti maali- ja teatrikunstnik ning graafik. Tema kujundatud on ka Vabadusrist.

Elulugu
-------

Peet Aren sündis Viljandimaal Võisiku vallas Odiste Aarna talus. Lõpetanud kohaliku ministeeriumikooli, õppis Aren 1905. aastani Tartu Õpetajate Seminaris olles hiljem lühikest aega ka seal õpetajaks. Peet Areni vanemad kolisid Narva, kus noor kunstnik tutvus August Janseniga, kes oli tollal Peterburi Kunstiakadeemia õpilane ning Aleksander Prometi ja Rudolf Sajoriga, kes soovitasid tal asuda kunsti õppima. Kunstihariduse omandas aastatel 1908–1913 Peterburi Kunstiakadeemias õpetajate Nikolai Roerichi, Ivan Bilibini ja Arkadi Rõlovi käe all. Juba 1909. aastal osales ta Tartus II Eesti kunstinäitusel. 

Lõpetanud akadeemia kuldaurahaga, töötas Aren aastatel 1909–1912 Tallinnas Karl Burmani arhitektuuribüroos joonestajana, tegeldes samal ajal ka raamatugraafikaga. 1914. aastal sõitis ta koos Karl Burmani venna Paul Burmaniga ning nende õega pikemale välisreisile. Esimeseks peatuspaigaks on Musta mere rannik Krimmis, kust paari kuu pärast jätkus teekond Odessa ja Kiievi kaudu Viini ja sealt lühema peatuse järel Münchenisse, kus täiendas end akadeemia suvekursustel. Nende Saksamaal viibimise ajal puhkes I maailmasõda ning kuna noormehed olid mobilisatsiooniealised, interneeriti nad sõjavangide laagrisse Traunsteini. Paul Burman vabanes sealt kehva vaimse tervise tõttu 1914. aasta detsembris. Aren pääses pärast teeseldud kopsuhaigust tulema 1915. aasta märtsis ning sõitis Rootsi kaudu kodumaale.

Kodumaale naasnud, elas Aren 1916–1918 Narvas. Liitus sõprusliikmena kirjanike rühmitusega Siuru. Saksa okupatsiooni ajal 1918. aastal kuulus ta Johan Pitka salajase Omakaitse liikmeskonda. Vabadussõja puhkedes sai temast ametnik sõjaministeeriumis, ülesandeks sõidud rindele joonistamiseks ja fotografeerimiseks. 1920. kutsuti ta Riigi Kunsttööstuskooli, kus ta töötas viis aastat joonistamise, akvarelli ja dekoratsiooniosakonna õpetajana. Lühemat aega tegutses ta Draamastuudio teatrikoolis, lõi dekoratsioonid paljudele Estonia teatri ja Hommikteatri lavastustele. Temalt ilmus graafikamapp "Linoollõiked". Ta lõi ka hulga raamatuillustratsioone, karikatuure ja plakateid. 1926–1930 oli Tartus Pallases maali ja graafika õppejõud. 

Iseseisvusaja viimastel kümnenditel haaras kunstniku tegevus väga laias ulatuses ka rakenduskunsti ja sisekujundust. Ta tegi hulga töid Tallinna, Tartu ja Pärnu kinodes, kohvikutes ja riiklikes hoonetes ning aitas viimistleda arhitektide Arnold Matteuse, Edgar Kuusiku ning Anton Soansi projekte. Majandusministeeriumi ülesandel oli ta Eesti väljapanekute kunstiliseks korraldajaks Königsbergi Idamessil aastail 1937 ja 1938 ning rahvusvahelisel käsitöönäitusel Berliinis, kus pälvis pronksauraha Eesti osakonna kujundamise eest.

Aastatel 1940–1941 elas kunstnik avalikust elust tagasitõmbununa Pääskülas, töötades armatuuride konstruktorina Tilk ja Ko elektritarvete tööstuses ja etikettide joonistajana Ahto tubakavabrikus.1941.aastal oli ta ENSV Spordikomitee kunstnik. 

Põgenes 1944. aastal koos abikaasa Karin Areniga Saksamaale, kus seadis end ajutiselt sisse Sudeedimaal Wartenbergis ning siis Geislingeni põgenikelaagris. Osales pagulaslaagrites viibides Balti rahvaste kunstinäituse korraldamises ning oli UNRRA eesti koolis õpetajaks. Maalis eesti teatri lavastusele "Havai lill" dekoratsioonid. 1949 emigreerus USA-sse New Yorki.

Eesti Kujutavate Kunstnikkude Keskühingu asutajaliige, kunstiühingu Pallas ja Rakenduskunstnike Ühingu liige. Fraternitas Artise auvilistlane. Korp! Ugala vilistlane.

Isiklikku
---------

Tema abikaasad olid Ellinor Aren ja rakenduskunstnik Karin Aren-Nordman.

Looming
-------

Viljeles tahvel- ja monumentaal-dekoratiivmaali ning vaba-, raamatu- ja tarbegraafikat, tegi lava- ja sisekujundusi. 

Varaseis maalides avaldub "Mir Iskusstva" rahvusromantism ja stiliseeriv laad. Naasnud 1915 kodumaale, esitas ta 1916. aasta kunstinäitusele kolm Krimmi-ainelist maali, millest "Tatari linnake" pälvis kriitikute heakskiidu. 1917. valmisid tal teosed "Kirikuteel", "Rukkihakid" ja "Öö Tallinnas". Neile lisandus 14 pannood *commedia dell'arte* tegelastega kino Passaaž saalile Tallinnas. Tema teosed kaunistasid ka kohvikuid Modern, Kultas ja Asko.

Areni loomingu kõrgaeg oli 1920. aastatel, mil tema saksa ekspressionismi mõjulised teosed ilmestasid kogu eesti kunsti. Ekspressionismiga puutus Aren kokku juba sõja ajal Saksamaal. Portreedes ja eriti Tallinna vanalinna vaadetes ("Aida tänav", 1921) on tema vormikäsitlus rahutult nurgeline, värv intensiivne ja täis pinget. 1920. aastate keskel pöördus ta usulise ainevaldkonna poole, mida eesti kunstis esines tollal suhteliselt harva. Samal ajal hakkas ekspressionistlik paatos tema teostes taanduma, andes maad uusasjalikule tendentsile või *art déco*'le. 

1919. aastal trükiti tema kavandi järgi 10 või 20 eksemplaris riigi tellimusel Eesti esimene mängukaartide komplekt. Tema loodud on ka iseseisva Eesti postmark viikingilaeva kujutisega. Areni loodud olid II maailmasõjas hävinud Balti jaama ootepaviljoni kaks seinapannood ning Pärnu rannahotelli pannood "Rannal".

Paguluses elades töötas Aren tehnilise joonestajana ja jätkas ka loomingulist tegevust. Ta maalis arvukalt portreid, Eesti ja Alpi maastikke ning illustreeris väliseesti kirjandust.

Ta on joonistatud ka karikatuure, mida avaldati ajalehtedes Meie Mats ja Kilk.

Peet Areni teoseid leidub Eesti Kunstimuuseumis, Tartu Kunstimuuseumis ning Eesti Teatri- ja Muusikamuuseumis.

Isikunäitused
-------------

* 1954 New York, Ameerika Ühendriigid
* 1973, 1979 ja 1989 Eesti Kunstimuuseum, Tallinn

Valitud grupinäitused
---------------------

* 1909 esmaesinemine Tartus eesti kunsti näitusel
* 1910. aastast Eesti Kunstiseltsi näitused Tallinnas
* 1913 Noor-Eesti kunstinäitus Tallinnas
* 1914 Noor-Eesti kunstinäitus Tartus
* 1918. aastast kunstiühingu Pallas näitused, Tartu
* 1921 Arsi näitus Tallinnas
* 1922 Eesti Kujutavate Kunstnikkude Keskühingu näitused
* 1928 Kujutava Kunsti Sihtkapitali Valitsuse näitused

Tunnustus
---------

* 1938 – pronksmedal Berliini rahvusvaheliselt käsitöönäituselt
* Tartus Ihaste linnaosas on Peet Areni tänav

Viited
------

1. ↑
2. 1 2 3 4 5 6 7 8 9  Alfred Vaga, Peet Aren 75-aastane – Vaba Eesti Sõna, 18.06.1964
3. 1 2 3 4  Peet Aren 70-a – Eesti Hääl Londonis, 1959
4. ↑  2 x Aren – Eesti Post, 23.12.1946
5. ↑  Alfred Vaga, Eesti kujutavaid kunstnikke Saksamaal, 24.01.1945
6. ↑  Kunstnik Peet Aren lahutab. Sõnumed, nr. 211, 31. oktoober 1931
7. ↑  Eesti kunsti ja arhitektuuri biograafiline leksikon. Tallinn, 1996, lk 31
8. ↑  Levin, M. Käsikirjaline materjal, EKM arhiiv
9. ↑  Eesti esimene "kuradipiibel". Rahvaleht, 10. veebruar 1936, nr. 18, lk 4.
10. ↑  "Meie Mats" aprill 1917
11. ↑  Uudisleht 15.juuli 1934 – Eesti karikatuuri häll (lk 7)

Välislingid
-----------

* Peet Areni teosed EKM-i digitaalkogus
* Peet Aren Eesti biograafilises andmebaasis ISIK

| * v
* r
Pallase koolkond |
| --- |
| Maal ja graafika | 
Priidu Aavik  **·**  Ida Emilie Adamson  **·**  Eduard Ahas  **·**  Ellinor Aiki  **·**  Peet Aren  **·**  Aino Bach  **·**  Leopold Ennosaar  **·**  Nigul Espe  **·**  Jaan Grünberg  **·**  Eerik Haamer  **·**  Hedda Hacker  **·**  Ernst Hallop  **·**  Helgi Hirv  **·**  Friedrich Hist  **·**  Alo Hoidre  **·**  Valve Janov  **·**  Andrus Johani  **·**  Silvia Jõgever  **·**  Richard Kaljo  **·**  Hilda Kamdron  **·**  Ott Kangilaski  **·**  Viktor Karrus  **·**  Elmar Kits  **·**  Linda Kits-Mägi  **·**  Raoul Kernumees  **·**  Alfred Kongo  **·**  Georg Krug  **·**  Nikolai Kummits  **·**  Eduard Kutsar  **·**  Endel Kõks  **·** Kaja Kärner  **·**  Arkadio Laigo  **·**  Silvia Leitu  **·**  Elmar Leppik  **·**  Erich Leps  **·**  Pauline Elfriede Leps-Estam  **·**  Kaarel Liimand **·**  Vergine Liiv-Hillep  **·**  Selma Loog **·**  Karin Luts  **·**  Natalie Mei  **·**  Aarne Miikmaa  **·**  Hilda Mikkelsaar  **·**  Lepo Mikko  **·**  Hando Mugasto  **·**  Juhan Muks  **·**  Konrad Mägi  **·**  Ella Mätik **·**  Helene Mölder  **·**  Gunnar Neeme  **·**  Lydia Nirk-Soosaar  **·**  Villem Ormisson  **·**  Rudolf Paris  **·**  Erich Pehap  **·**  Agu Peerna  **·**  Karl Pärsimägi  **·**  Juhan Püttsepp  **·**  Felix Randel  **·**  Gustav Raud  **·**  Eduard Rüga  **·**  Johannes Saal  **·**  Lembit Saarts  **·**  Richard Sagrits  **·**  Rudolf Sepp  **·**  Karin Siim-Juse  **·**  Ardo Sivadi  **·**  Ülo Sooster  **·**  Harald Tannberg  **·**  Aleksander Tassa   **·**  Kristjan Teder  **·**  Eduard Timberman  **·**  Salome Trei  **·**  Nikolai Triik  **·**  Anna Triik-Põllusaar  **·**  Anu Uustalu  **·**  Richard Uutmaa  **·**  Ado Vabbe  **·**  Lüüdia Vallimäe-Mark  **·**  Aleksander Vardi  **·**  Agaate Veeber  **·**  Kuno Veeber  **·**  Arno Vihalemm  **·**  Johannes Võerahansu  **·**  Valdemar Väli |
| Skulptuur | 
Herman Halliste  **·**  Paul Horma  **·**  Johannes Hirv  **·**  Aleksander Ipsberg  **·**  Amanda Jasmiin  **·**  Ernst Jõesaar  **·**  Leontine Karu-Lind  **·**  Lydia Laas  **·**  Voldemar Mellik  **·**  Maire Männik  **·**  Arseni Mölder  **·**  Salme Rosalie Riig  **·**  Enn Roos  **·**  Martin Saks  **·**  Ferdi Sannamees  **·**  Anton Starkopf  **·**  Linda Sõber  **·**  Roman Timotheus  **·**  August Vomm |
| Vaata lisaks | 
Kunstiühing Pallas  **·**  Kunstikool Pallas |